b'\n_START_ARTICLE_\nBeskyttelsesrum\n_START_PARAGRAPH_\nEt beskyttelsesrum, ogs\xc3\xa5 kaldet et sikringsrum (betegnelsen anvendes p\xc3\xa5 ikke-f\xc3\xa6rdiggjorte beskyttelsesrum beregnet til de mennesker, der findes i en given bygning), er et et overd\xc3\xa6kket, forst\xc3\xa6rket og/eller nedgravet anl\xc3\xa6g, hvor mennesker kan s\xc3\xb8ge beskyttelse mod virkningerne af krigshandlinger eller lignende. Her t\xc3\xa6nkes is\xc3\xa6r p\xc3\xa5 trykb\xc3\xb8lger fra eksplosioner, p\xc3\xa5virkning af varmestr\xc3\xa5ling fra atombomber, beskyttelse mod st\xc3\xb8rre ildebrande og beskyttelse mod radioaktivt nedfald.\n_START_SECTION_\nOprettelse af beskyttelsesrum\n_START_PARAGRAPH_\nBeskyttelsesrum kan v\xc3\xa6re oprettet ved offentlig foranstaltning eller kan v\xc3\xa6re opf\xc3\xb8rt i eller ved private bygninger, ofte i k\xc3\xa6ldre. Beskyttelsesrum kan v\xc3\xa6re meget forskelligt udf\xc3\xb8rt og udstyrede og dermed have forskellig komfort og yde forskellig grad af beskyttelse._NEWLINE_Nogle beskyttelsesrum er opf\xc3\xb8rt udelukkende som beskyttelsesrum, andre fungerer til daglig som f.eks. parkeringsk\xc3\xa6lder, lagerrum eller almindelig k\xc3\xa6lder under et h\xc3\xb8jhus. Beskyttelsesrum skal typisk klarg\xc3\xb8res, inden de kan benyttes, da forskellige forsyninger og m\xc3\xb8bler ikke opbevares der til daglig._NEWLINE_Beboere i mindre huse kan indrette k\xc3\xa6ldre som n\xc3\xb8dbeskyttelsesrum ved at d\xc3\xa6kke vinduer med sands\xc3\xa6kke og d\xc3\xa6kke gulvet over k\xc3\xa6lderen med sands\xc3\xa6kke. Loftet i k\xc3\xa6lderen b\xc3\xb8r afstives yderligere. Yderv\xc3\xa6gge kan forst\xc3\xa6rkes ved opkastning af jord, sandet og jorden beskytter mod radioaktivitet. Det er ogs\xc3\xa5 muligt at lave et nedgravet anl\xc3\xa6g under f.eks. en pl\xc3\xa6ne, anl\xc3\xa6gget kan konstrueres af tr\xc3\xa6._NEWLINE_De kendte beskyttelsesrum langs gader i storbyer, d\xc3\xa6kningsgrave, er beregnet til at trafikanter kan s\xc3\xb8ge ly der ved varsling. Andre personer t\xc3\xa6nkes at finde beskyttelse i k\xc3\xa6ldre og lignende n\xc3\xa6r deres bolig eller arbejdsplads.\n_START_SECTION_\nIndretning\n_START_PARAGRAPH_\nBeskyttelsesrum kan v\xc3\xa6re forsynet med ventilation, gas- og st\xc3\xb8vfilter samt toiletter. Det vil ogs\xc3\xa5 v\xc3\xa6re hensigtsm\xc3\xa6ssigt at oplagre vand, f\xc3\xb8devarer og medicin og forbindssager. Ligeledes anbefales n\xc3\xb8dbelysning af forskellig art, radio til batterier og materialer til underholdning af is\xc3\xa6r b\xc3\xb8rn.\n_START_SECTION_\nUdvikling\n_START_PARAGRAPH_\nBeskyttelsesrum blev f\xc3\xb8rst aktuelle, da luftkrigen og luftbombardementer udvikledes som en trussel._NEWLINE_K\xc3\xa6ldre blev i forbindelse med 2. Verdenskrig indrettet som beskyttelsesrum med murgennembrydninger som n\xc3\xb8dudgange. Specielle husvagter skulle s\xc3\xb8rge for, at beboerne kom i beskyttelsesrum under en luftalarm. Ligeledes byggedes et st\xc3\xb8rre antal offentlige d\xc3\xa6kningsgrave._NEWLINE_Efter krigen blev nogle d\xc3\xa6kningsgrave, der l\xc3\xa5 i vejen, fjernet. Samtidig blev nye d\xc3\xa6kningsgrave og offentlige beskyttelsesrum opf\xc3\xb8rt. M\xc3\xa5let var at hver person i landet kunne f\xc3\xa5 ophold i en eller anden form for beskyttelsesrum._NEWLINE_Der indf\xc3\xb8rtes i 1950 i Danmark pligt til at konstruere st\xc3\xb8rre nybyggerier med forst\xc3\xa6rkede k\xc3\xa6ldre, der kunne indrettes til beskyttelsesrum. S\xc3\xa6rlige lysende, gr\xc3\xb8nne skilte skulle vise vej til beskyttelsesrum._NEWLINE_Kommunerne har efter den nyeste lovgivning fra 1993 fortsat mulighed for at p\xc3\xa5byde etablering af beskyttelsesrum ved nybyggeri, men de kan ogs\xc3\xa5 oph\xc3\xa6ve denne pligt.'